El govern espanyol diu que l’operació per detenir Puigdemont va ser un èxit, però el seguiment del CNI per Europa -amb un localitzador instal·lat al cotxe- està a punt d’obrir un nou conflicte. El govern danès s’ha compromès a investigar si els serveis secrets espanyols van actuar al seu país.

La Llista Verda-Roja ha reclamat informació al govern danès per aclarir-ho i, si és així, saber amb quin permís ho van fer. La policia danesa sabia diumenge que Puigdemont passava pel seu país. Els va alertar la policia alemanya, però massa tard. Fins 10 minuts abans de travessar la frontera no van saber en quin cotxe anava. A poc a poc, es van sabent més detalls de com va ser la detenció.

El rastre de dos mòbils

Segons El Periódico , els serveis d’intel·ligència del CNI també seguien el rastre de dos telèfons mòbils que duien acompanyants del president i hauria estat amb els geolocalitzadors que van saber que Puigdemont ja era en territori alemany. El seu advocat, Jaume Alonso Cuevillas, denunciava dilluns a El món a RAC1 que aquestes mesures de control són il·legals.

Dispositiu de seguiment en la furgoneta

La Vanguardia explica que, fa uns mesos, l’equip de seguretat de Puigdemont ja va trobar un dispositiu de seguiment a la furgoneta que feia servir per moure’s per Bèlgica. El president era conscient que els serveis secrets espanyols vigilaven el seu vehicle. Malgrat tot, es va arriscar i va optar per la ruta més curta per tornar de Finlàndia cap a Brussel·les per carretera. En total, 12 agents del CNI s’ocupaven de vigilar els seus passos.